- Det er nesten ikke tomter som blir frigjort til eneboligformål. Kommunen har en ja-politikk og godkjenner nesten alt av byggetiltak. Mange boligprosjekter blir til i eplehager, og på det meste kan man få 15-20 enheter på halvannet mål, sier Oxaal.
Han mener fortettingspolitikken både har positive og negative sider.
- Det er positivt for å få til økt boligbygging i etablerte områder. Her gjør profesjonelle utbyggere en god jobb, men det er klart at familier ikke har mye å stille opp med i budrunder for eiendommer med utviklingspotensial. Flere leilighetsprosjekter som ligger ute i dagens marked er blitt til med utgangspunkt i en enebolig med større tomt, sier Oxaal.
Som eksempel viser han til leilighetsprosjektet Hemmeligheten ved Sorgenfri, som i realiteten var en enebolig med prisantydning 4 950 000 kroner. Den ble solgt for 6 000 000 i juni 2012.
- Det negative er at eneboliger også er blitt et godt marked for investorer som bygger om til «utleiemaskiner». Man deler av en enebolig i flest mulig enheter og prøver å tjene mest mulig penger. Ja-politikken til kommunen legger til rette for de som tenker høy avkastning på leiemarkedet. Det er lov å tjene penger, men slike tiltak får ofte dispensasjon fra gjeldende byggeforskrift og ender opp som «bomaskiner» med dårlige boforhold og et høyt gjennomtrekk av leietakere, sier han.